Perthi asukad on taas üllitanud ühe vaimustava postituse oma tegemistest. Loodame oma   jutukesega sulle mõned minutid huvitavat lugemist pakkuda ja kui meil eriti hästi läheb siis suudame su eestlaslikult mornilt näolt ehk ka paar vaevumärgatavat muiet välja võluda. Eelmine nädal meil just meeletult seiklusterohke ei olnud aga ausalt öeldes on see päris hea tunne kui vahepeal mõne nädalakese veidi puhata saab. Pühad ja aastavahetus on ju peagi ukse ees ja pidusid tulemas nii, et kahe jalaga ei jõua ka ära segada. Aga sellest mis tulemas on kirjutame juba  edaspidistes postitustes ja minevikuvormis. Seniks aga pajatame sulle nüüd pisut sellest mis eelmisel nädalal tehtud sai.  Mis külmast eestist pärit uusaustraallased me oleks kui me sellises kliimas nagu siin Perthis valitseb iga nädal vähemalt korra randa ei jõuaks. Kahjuks juhtus seda eelmisel nädalal küll vaid korra aga siiski. Peab nentima, et pärast eelmist korda, kui me seljauimega elukat enese kõrval ujumas nägime, oli veidi kõhedavõitu esialgu vette ronida küll. Aga noh mis sa ikka teed - ega  liival lesides keemistemperatuurini kuumutatud ihuliikmete vahele muud moodi jahedust tekitada ei saa, tuleb ikka vette ronida. Ja kui sa aga juba vette ronid mis sa seal niisama passid, võta juba bodyboard kaasa ja võta lainetest viimast. Kõlab juba nagu päris austraaliapärane loogika või mis :) Liuglesime siis hoolega lainetel ja tänasime õhtul rannast lahkudes taevast, et me seekord mereelukate menüüsse sisse arvatud ei olnud.    Muide avastasime rannas lebotades ka ühe huvitava asja. Nimelt on kohalikud kajakad, keda siin randades kõikjal näha võib, parajad soolase armastajad, sest alati kui nad  endale kusagilt miskit söödavat leiavad, siis lendavad nad enne selle pintslisse pistmist vahetult vee äärde ja pistavad selle korraks või paariks ookeanivette marinaadi. Alles pärast seda kui toit on omandanud piisavalt soolase maigu lasevad nad sellel hea maitsta. OK tegelikult võib ka olla, et nad lihtsalt puhastavad sedaviisi toitu liivast aga see soolamisteooria pole ju ka paha. eks :) Igatahes pole mõned kajakad seda teguviisi veel piisavalt harjutanud, sest nii mõnigi kord viib laine niimoodi nende  toidupoolise hoopiski minema, nii et nemad jäävad tühjade... noh tiibadega. Nalja pakkuv vaatepilt igatahes...  Kindlasti mõtleb hea lugeja nüüd, et mis me siis ka oma nädalaga tegime kui me ainult ühe päeva rannas käisime. Vot ükspäev võtsime elus esimest korda ette välismaise kinokülastuse. Käisime vaatamas sellist jõulufilmi nagu "Four holidays" (hea film, julgeme soovitada) ühes Perthi kesklinnas asuvas kinos. Olles viimastel aastatel Eestis massiivse ja moodsa Coca Cola Plazaga ära harjunud,  meenutas see kinokülastus meile aegu kui vanal heal ajal "Kosmos" oma kahe saaliga veel Tallinna külastatavaim kinokompleks oli. Tegu oli kinoga kus interjöör ja tehnilised lahendused olid pärit justkui 80ndatest ja saal kus meie oma filmi nautisime mahutas mitte rohkem kui kõrge kahekohalise arvu külastajaid. Samas me ei kurda... parem ikka kui kodune 26" telekas :)    Eile ühtul seadsime aga sammud Perthi linna peale kus pidi jõululaupäevale eelnevale pühapäevale kohaselt toimuma mitmeid erinevaid jõuluteemalisi kontserte ja näidendeid. Alustasime linna keskväljakult kuhu oli üles seatud suurejooneline  lava koos võimsa heli ja valgussüsteemiga. Kuna näidend oli tasuta ja toimus linna peaväljakul, siis oletasime, et õigeaegselt kohale saabunutena ei tasu meil istekohtadest isegi unistada. Suur oli aga meie üllatus kui leidsime eest hoopis tühjade toolide mere. Seadsime end siis pisut umbusklikult istuma ja jäime ootama, et kas üritus ikka toimub. Aga nagu kell 19.30 sai hakkas etendus pihta. Vaatajateni üritati tuua kaunis lugu Jeesuse sünnist, kusjuures, lava, kostüümid, tehnika ja etenduses kasutatavad  päris poni, 2 kaamlit ja lambad jätsid tõepoolest võimsa mulje. Ainus asi mis ei klappinud mitte oli see, et paljud näitlejad, lauljad ja tantsijad panid pidevalt puusse. Kõige krooniks karjus keegi tädi Viimsi kooliteatrist tuntud küllitalmarliku karmi hääletooniga pidevalt mikrofoni,et mida esinejad valesti tegid.   Meie vaieldamatuks lemmikuks kogu selle ürituse juures sai aga üks paksuke poisike kes ilmselt väga-väga tahtis etenduses osaleda aga muud kohta kui tantsutüdruk vaba ei olnud. Igatahes vihtus ta tüdrukute vahel hoolega tantsu lüüa ja nii mõnelegi õrnema soo  esinadajale graatsilisuse ja kergejalgsusega pika puuga ära tegi. Peagi selgus ka põhjus miks inimesi nii vähe on ja kõik kogu aeg puusse panevad. Nimelt olime sattunud vaatama etenduse peaproovi ja õige etendus toimus alles järgmisel päeval. Hiilisime siis vaikselt minema ja kõmpisime hoopis lähedalasuva jõe äärde, kus jalutasime mööda palmidega palistatud alleed, jälgides samal ajal kaunist päikeseloojangut ning kuulates salamisi kõrvalasuvas pargis toimuvast tasulisest kontserdist parimaid jõulupalasid.  Pärast seda kulgesime veel veidi linna peal ja imetlesime pimeduse saabumisega särama hakanud arvukaid jõulukaunistusi, mida üle terve linna oli laotatud kuhjaga ning mille olemasolu oli valgel ajal olnud raske tähele panna.    Ülejäänud päevad sel nädalal veetsime peaaegu eranditult mõtiskledes selle üle mida peaksime teisele poolele jõuludeks kinkima, kuidas selle ostmine korraldada kui oleme 24h päevas 7 päeva nädalas koos ja kuhu kingitus jõululaupäevani pista, nii, et teine pool sellest haisu ninna ei saaks. Nüüd on vist viimaks kingid olemas ja peidetud aga toimub  suuremat sorti kassi-hiire mäng nii, et asjaosalised kardavad isegi liiga kaua vetsus olla, ilma et teine pool tuba läbi tuulama ei hakkaks. Nagu lugeja kindlasti ka ära arvas siis on Jaanika loomulikult see uudishimulikum pool, kes üritab kogu aeg Harry teadmata miski valemiga meie tuba läbi kammida, et "juhuslikult" võimalikke sinna peidetud kingituste otsa komistada :) No mis sa teed ei kannata tüdruk jõululaupäevani. Ok-ok tegelikult on ikka vastupidi...:)  Me lõpetame siis nüüd selleks korraks  kirjutamise ära. Aga soovitame sul hea lugeja siia lehele järgnevatel päevadel verivorsti ja hapukapsa vitsutamise vahepeale ikka aeg-ajalt kiigata, ehk leiad siit ka miski jõulutervituse moodi asja ;)  Jällenägemiseni